初食雞頭有感
作者：歐陽修
朝代：宋

paragraphs: 六月京師暑雨多，夜夜南風吹芡嘴。
凝祥池鎖會靈園，僕射荒陂安可擬。
爭先園客採新苞，剖蚌得珠從海底。
都城百物貴新鮮，厥價難酬與珠比。
金盤磊落何所薦，滑臺撥醅如玉醴。
自慙竊食萬錢厨，滿口飄浮嗟病齒。
却思年少在江湖，野艇高歌菱荇裏。
香新味全手自摘，玉潔沙磨軟還美。
一瓢固不羨玉鼎，萬事適情爲可喜。
何時遂買潁東田，歸去結茅臨野水。